CELEX: 32017R0586
Language: sk
Date: 2016-07-14 00:00:00
Title: Delegované nariadenie Komisie (EÚ) 2017/586 zo 14. júla 2016, ktorým sa dopĺňa smernica Európskeho parlamentu a Rady 2014/65/EÚ, pokiaľ ide o regulačné technické predpisy týkajúce sa výmeny informácií medzi príslušnými orgánmi pri spolupráci pri činnostiach dohľadu, kontrolách na mieste a vyšetrovaniach (Text s významom pre EHP )

31.3.2017   
            
            
               SK
            
            
               Úradný vestník Európskej únie
            
            
               L 87/382
            
         DELEGOVANÉ NARIADENIE KOMISIE (EÚ) 2017/586
   zo 14. júla 2016,
   ktorým sa dopĺňa smernica Európskeho parlamentu a Rady 2014/65/EÚ, pokiaľ ide o regulačné technické predpisy týkajúce sa výmeny informácií medzi príslušnými orgánmi pri spolupráci pri činnostiach dohľadu, kontrolách na mieste a vyšetrovaniach
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2014/65/EÚ z 15. mája 2014 o trhoch s finančnými nástrojmi, ktorou sa mení smernica 2002/92/ES a smernica 2011/61/EÚ (1), a najmä na jej článok 80 ods. 3 tretí pododsek,
   keďže:
   
               (1)
            
            
               Informácie, ktoré sa majú vymieňať v súlade so smernicou 2014/65/EÚ, by mali mať dostatočný rozsah a takú povahu, aby príslušným orgánom umožnili účinne vykonávať ich povinnosti a funkcie dohľadu. Preto je potrebné, aby si príslušné orgány mohli vymieňať informácie, ktoré im umožnia vykonávať dohľad nad správaním fyzických a právnických osôb v ich príslušných jurisdikciách.
            
         
               (2)
            
            
               Na to, aby príslušné orgány mohli účinne monitorovať investičné spoločnosti, organizátorov trhu a poskytovateľov dátových služieb, je dôležité, aby si vymieňali relevantné informácie o: všeobecných podkladových informáciách a zakladajúcich dokumentoch (vrátane zakladajúcich listín podľa vnútroštátneho práva alebo iných dokumentov, ktoré poskytujú prehľad o štruktúre a prevádzkových činnostiach subjektu); informácie týkajúce sa postupu udeľovania povolenia; informácie týkajúce sa riadiacich orgánov investičných spoločností vrátane napríklad informácií, vďaka ktorým možno overiť vhodnosť členov riadiaceho orgánu, ako sú napríklad ich pracovné skúsenosti (vrátane ich životopisu, v ktorom sa uvádza príslušné vzdelanie a odborná príprava, predchádzajúce odborné skúsenosti a odborná činnosť alebo iné príslušné funkcie, ktoré sa v súčasnosti vyžadujú na účely smernice 2014/65/EÚ); informácie o ich dobrom mene; informácie o akcionároch a členoch s kvalifikovanou účasťou, ako napríklad podkladové korporátne informácie a dobré meno; informácie o povolení spoločnosti vrátane informácií o tých spoločnostiach, ktorým bolo udelené alebo zamietnuté povolenie; informácie o organizačných požiadavkách regulovaných trhov; informácie o povolení poskytovateľov dátových služieb; informácie o udelených alebo zamietnutých výnimkách na kategorizáciu klientov ako „profesionálnych“; informácie o sankciách a opatreniach na ich presadzovanie; informácie o prevádzkových činnostiach a príslušnom správaní a doterajšom dodržiavaní pravidiel.
            
         
               (3)
            
            
               Je dôležité umožniť príslušným orgánom vymieňať si relevantné informácie aj pre účinné monitorovania úverových inštitúcií, ak poskytujú investičné služby alebo vykonávajú investičné činnosti.
            
         
               (4)
            
            
               V záujme plnenia svojich povinností dohľadu komplexným spôsobom je dôležité aj to, aby si príslušné orgány boli schopné vymieňať relevantné informácie, ktoré majú prípadne k dispozícii, vrátane informácií o investičných spoločnostiach, organizátoroch trhu, poskytovateľoch služieb vykazovania údajov, úverových inštitúciách, finančných protistranách, členoch alebo účastníkoch regulovaných trhov, multilaterálnych obchodných systémoch alebo osobách, ktoré majú výnimku podľa článku 2 alebo 3 smernice 2014/65/EÚ. Okrem toho by si príslušné orgány mali byť schopné vymieňať relevantné podkladové informácie o osobách, ktoré poskytujú investičné služby bez požadovaného povolenia podľa smernice 2014/65/EÚ.
            
         
               (5)
            
            
               Z dôvodu konzistentnosti a s cieľom zabezpečiť hladké fungovanie finančných trhov je nevyhnutné, aby sa ustanovenia tohto nariadenia a súvisiace vnútroštátne ustanovenia, ktorými sa transponuje smernica 2014/65/EÚ, uplatňovali od rovnakého dátumu.
            
         
               (6)
            
            
               Toto nariadenie vychádza z návrhu regulačných technických predpisov, ktoré Európsky orgán pre cenné papiere a trhy (ESMA) predložil Komisii.
            
         
               (7)
            
            
               Orgán ESMA požiadal o stanovisko skupinu zainteresovaných strán v oblasti cenných papierov a trhov zriadenú v súlade s článkom 37 nariadenia Európskeho parlamentu a Rady (EÚ) č. 1095/2010 (2).
            
         
               (8)
            
            
               Orgán ESMA nevykonal verejné konzultácie k tomuto návrhu regulačných technických predpisov, keďže tieto predpisy sa týkajú výmeny informácií medzi príslušnými orgánmi pri spolupráci pri činnostiach dohľadu, kontrolách na mieste a vyšetrovaniach a uvedené konzultácie sa považovali za neprimerané vo vzťahu k rozsahu a vplyvu,
            
         PRIJALA TOTO NARIADENIE:
   Článok 1
   Rozsah pôsobnosti
   Informácie, ktoré sa majú vymieňať medzi príslušným orgánom, ktorému sa podá žiadosť o spoluprácu (dožiadaný orgán), a príslušným orgánom, ktorý podáva žiadosť o spoluprácu (žiadajúci orgán), podľa článku 80 smernice 2014/65/EÚ, sa môžu týkať týchto subjektov:
   
               a)
            
            
               investičnej spoločnosti, organizátora trhu alebo poskytovateľa služieb vykazovania údajov, ktoré majú povolenie v súlade so smernicou 2014/65/EÚ;
            
         
               b)
            
            
               úverovej inštitúcie, ktorá má povolenie podľa smernice Európskeho parlamentu a Rady 2013/36/EÚ (3), ktorá poskytuje investičné služby alebo vykonáva investičné činnosti,
            
         
               c)
            
            
               akýchkoľvek iných fyzických alebo právnických osôb alebo akýchkoľvek subjektov alebo združení bez právnej subjektivity, ktoré nie sú uvedené v písmenách a) a b).
            
         Článok 2
   Informácie, ktoré sa majú vymieňať v súvislosti s investičnými spoločnosťami, organizátormi trhu alebo poskytovateľmi služieb vykazovania údajov
   1.   Ak sa príslušný orgán rozhodne požiadať o spoluprácu, môže v súvislosti so subjektmi uvedenými v článku 1 písm. a) požadovať tieto informácie:
   
               a)
            
            
               všeobecné informácie a dokumenty týkajúce sa založenia subjektov:
               
                           i)
                        
                        
                           informácie týkajúce sa názvu subjektov, adresy ich ústredia a/alebo registrovaného sídla, kontaktných údajov, národného identifikačného čísla subjektu a výpisov z registrov na vnútroštátnej úrovni;
                        
                     
                           ii)
                        
                        
                           informácie týkajúce sa zakladajúcich dokumentov, ktoré sú subjekty povinné mať podľa ich príslušných vnútroštátnych právnych predpisov;
                        
                     
         
               b)
            
            
               informácie uvedené v článku 7 ods. 4 smernice 2014/65/EÚ, ktoré sa týkajú postupu udeľovania povolenia subjektu, ak takéto informácie nie sú uvedené vo verejnom registri orgánu ESMA zriadenom podľa článku 8 ods. 1 písm. k) nariadenia (EÚ) č. 1095/2010;
            
         
               c)
            
            
               informácie týkajúce sa členov riadiaceho orgánu, alebo osôb, ktoré skutočne riadia činnosť, subjektov, ktoré boli poskytnuté ako súčasť postupu udeľovania povolenia, a to vrátane:
               
                           i)
                        
                        
                           ich mien, osobného identifikačného čísla (ak je k dispozícii v danom členskom štáte), miesta pobytu a kontaktných údajov;
                        
                     
                           ii)
                        
                        
                           informácií o pozícii, na ktorú sa takéto osoby vymenúvajú v rámci subjektu;
                        
                     
                           iii)
                        
                        
                           organizačnej schémy riadiacej štruktúry alebo identifikácie osôb zodpovedných za činnosti vykonávané subjektom podľa smernice 2014/65/EÚ;
                        
                     
         
               d)
            
            
               informácie potrebné na posúdenie vhodnosti členov riadiaceho orgánu alebo osôb skutočne riadiacich činnosť subjektov vrátane:
               
                           i)
                        
                        
                           informácií týkajúcich sa pracovných skúseností;
                        
                     
                           ii)
                        
                        
                           informácií týkajúcich sa dobrého mena člena alebo osoby vrátane:
                           
                                       —
                                    
                                    
                                       informácií o záznamoch vedených v registri trestov, vyšetrovaniach trestných činov alebo trestných konaniach, prípadných občianskoprávnych alebo správnych konaniach a disciplinárnych opatreniach (vrátane zákazu výkonu funkcie riaditeľa spoločnosti alebo konkurzu, platobnej neschopnosti či podobných konaní), a to prostredníctvom úradného osvedčenia, ak je k dispozícii, alebo iného rovnocenného dokumentu,
                                    
                                 
                                       —
                                    
                                    
                                       informácií o prebiehajúcich vyšetrovaniach, konaniach na presadzovanie právnych predpisov, sankciách alebo inom rozhodnutí o presadzovaní právnych predpisov voči osobe,
                                    
                                 
                                       —
                                    
                                    
                                       zamietnutia registrácie, povolenia, členstva alebo licencie na vykonávanie obchodných činností, podnikania alebo profesie; odňatia, zrušenia alebo ukončenia takejto registrácie, povolenia, členstva alebo licencie, alebo vylúčenia regulačným alebo vládnym orgánom alebo profesijným orgánom či združením,
                                    
                                 
                                       —
                                    
                                    
                                       prepustenia zo zamestnania alebo straty zodpovedného postavenia, ukončenia správcovského vzťahu alebo podobnej situácie,
                                    
                                 
                     
         
               e)
            
            
               informácie o akcionároch a členoch s kvalifikovanou účasťou vrátane:
               
                           i)
                        
                        
                           zoznamu osôb s kvalifikovanou účasťou;
                        
                     
                           ii)
                        
                        
                           v prípade akcionárov, ktorí sú členmi korporátnej skupiny, organizačnej schémy korporátnej skupiny, v ktorej sa uvádzajú činnosti vykonávané každou spoločnosťou v rámci skupiny a v ktorej sa určujú všetky spoločnosti alebo jednotlivci v rámci skupiny, ktoré vykonávajú činnosť podľa ustanovení uvedených v smernici 2014/65/EÚ;
                        
                     
                           iii)
                        
                        
                           informácií a dokumentov potrebných na posúdenie ich vhodnosti;
                        
                     
         
               f)
            
            
               informácie o organizačnej štruktúre, podmienkach výkonu činnosti a dodržiavaní požiadaviek stanovených v smernici 2014/65/EÚ vrátane:
               
                           i)
                        
                        
                           informácií o politikách a postupoch týkajúcich sa dodržiavania súladu a riadenia rizík, ktoré sa vyžadujú v smernici 2014/65/EÚ vo vzťahu k subjektom a ich viazaným sprostredkovateľom;
                        
                     
                           ii)
                        
                        
                           záznamov o dodržiavaní súladu subjektov vrátane informácií uchovávaných príslušnými orgánmi;
                        
                     
                           iii)
                        
                        
                           informácií o organizačných a administratívnych opatreniach na predchádzanie konfliktu záujmov v zmysle vymedzenia v článku 23 smernice 2014/65/EÚ;
                        
                     
                           iv)
                        
                        
                           v prípade investičných spoločností, ktoré vytvárajú finančné nástroje určené na predaj klientom, informácií o postupe schvaľovania každého finančného nástroja vrátane informácií o cieľovom trhu a stratégii distribúcie, ako aj informácií o ich mechanizmoch na preskúmanie politiky;
                        
                     
                           v)
                        
                        
                           pokiaľ ide o investičné spoločnosti, informácií týkajúcich sa ich povinností podľa smernice Európskeho parlamentu a Rady 97/9/ES (4);
                        
                     
                           vi)
                        
                        
                           informácií, ktoré možno požadovať od investičných spoločností v súlade s činnosťami a požiadavkami uvedenými v článku 16 smernice 2014/65/EÚ;
                        
                     
         
               g)
            
            
               informácie o povolení investičných spoločností udelenom v súlade s článkami 5 až 10 smernice 2014/65/EÚ;
            
         
               h)
            
            
               informácie o povolení regulovaných trhov a poskytovateľov služieb vykazovania údajov udelenom v súlade s článkami 44, 45 a 46, resp. článkami 59 až 63 smernice 2014/65/EÚ;
            
         
               i)
            
            
               informácie o výnimkách udelených alebo zamietnutých vo vzťahu ku klientom, s ktorými sa na požiadanie môže zaobchádzať ako s profesionálnymi klientmi, ako sa uvádza v prílohe II k smernici 2014/65/EÚ;
            
         
               j)
            
            
               informácie o sankciách a opatreniach na ich presadzovanie voči subjektom vrátane:
               
                           i)
                        
                        
                           informácií o sankciách uložených subjektu alebo členovi riadiaceho orgánu alebo osobám, ktoré skutočne riadia činnosť subjektu;
                        
                     
                           ii)
                        
                        
                           informácií týkajúcich sa porušenia povinností zo strany subjektov alebo osôb zastávajúcich riadiace funkcie;
                        
                     
                           iii)
                        
                        
                           informácií o záznamoch vedených v registri trestov, vyšetrovaniach trestných činov alebo trestných konaniach alebo administratívnych vyšetrovaniach alebo konaniach, prípadných občianskoprávnych a správnych konaniach a disciplinárnych opatreniach, a to prostredníctvom úradného osvedčenia, ak je k dispozícii, alebo iného rovnocenného dokumentu;
                        
                     
         
               k)
            
            
               informácie týkajúce sa prevádzkových činností a príslušnom správaní a doterajšom dodržiavaní pravidiel v súvislosti s predmetom žiadosti vrátane:
               
                           i)
                        
                        
                           informácií týkajúcich sa obchodných činností subjektu v súlade so smernicou 2014/65/EÚ;
                        
                     
                           ii)
                        
                        
                           interných zápisníc alebo záznamov uchovávaných spoločnosťami a pobočkami na účely inšpekcie zo strany dotknutého príslušného orgánu;
                        
                     
         
               l)
            
            
               akékoľvek ďalšie informácie potrebné na spoluprácu pri činnostiach dohľadu, kontrolách na mieste alebo vyšetrovaniach uvedených v článku 80 ods. 1 smernice 2014/65/EÚ.
            
         2.   Ak členský štát vyžaduje, aby spoločnosť z tretej krajiny zriadila pobočku podľa článku 39 ods. 1 a 2 smernice 2014/65/EÚ, príslušný orgán iného členského štátu môže od príslušného orgánu zodpovedného za dohľad nad touto pobočkou požadovať informácie získané od orgánu domovského štátu v súvislosti s povolením na otvorenie pobočky vrátane:
   
               a)
            
            
               informácií relevantných pre monitorovanie súladu s nariadením Európskeho parlamentu a Rady (EÚ) č. 600/2014 (5) alebo ustanoveniami a opatreniami prijatými na účely transpozície smernice 2014/65/EÚ;
            
         
               b)
            
            
               odpovede riadiaceho orgánu investičnej spoločnosti z tretej krajiny alebo osôb, ktoré skutočne riadia činnosť subjektu, na otázky od príslušného orgánu.
            
         Článok 3
   Informácie, ktoré sa majú vymieňať v súvislosti s úverovými inštitúciami
   Ak sa príslušný orgán rozhodne požiadať o spoluprácu, môže v súvislosti so subjektmi uvedenými v článku 1 písm. b) požadovať tieto informácie:
   
               a)
            
            
               informácie uvedené v článku 2 ods. 1 písm. a), f), i) a j);
            
         
               b)
            
            
               akékoľvek ďalšie informácie, ktoré sú relevantné pre monitorovanie súladu úverových inštitúcií s nariadením (EÚ) č. 600/2014 alebo ustanoveniami a opatreniami prijatými na transpozíciu smernice 2014/65/EÚ;
            
         
               c)
            
            
               akékoľvek ďalšie informácie potrebné na spoluprácu pri činnostiach dohľadu, kontrolách na mieste alebo vyšetrovaniach uvedených v článku 80 ods. 1 smernice 2014/65/EÚ.
            
         Článok 4
   Informácie, ktoré sa majú vymieňať v súvislosti s osobami uvedenými v článku 1 písm. c)
   1.   Ak sa príslušný orgán rozhodne požiadať o spoluprácu v súvislosti s fyzickými osobami uvedenými v článku 1 písm. c), môže požadovať aspoň meno osoby, dátum a miesto narodenia, národné identifikačné číslo, adresu a kontaktné údaje.
   2.   V súvislosti s právnickými osobami, alebo akýmikoľvek subjektmi alebo združeniami bez právnej subjektivity uvedenými v článku 1 písm. c), príslušný orgán môže požadovať aspoň dokumenty osvedčujúce obchodné meno a registrovanú adresu ústredia, a ak sa líši, tak aj poštovú adresa, kontaktné údaje a národné identifikačné číslo; registráciu právnej formy v súlade s príslušnými vnútroštátnymi právnymi predpismi; úplný zoznam osôb, ktoré skutočne riadia činnosť, ich meno, dátum a miesto narodenia, adresu, kontaktné údaje, ich národné identifikačné číslo.
   3.   Okrem toho môžu príslušné orgány vyžadovať, aby sa v súvislosti s osobami poskytujúcimi investičné služby alebo činnosti bez požadovaného povolenia alebo registrácie vymieňali v súlade so smernicou 2014/65/EÚ tieto informácie:
   
               a)
            
            
               podrobnosti o investičných službách a činnostiach, ktoré sú poskytované;
            
         
               b)
            
            
               podrobnosti o všetkých osobách, o ktorých sa vie, že boli kontaktované jednotlivcom alebo právnickou osobou v súvislosti s poskytovaním investičných služieb alebo vykonávaním investičných činností bez požadovaného povolenia alebo registrácie.
            
         4.   V každom prípade môžu príslušné orgány v súvislosti s osobami uvedenými v článku 1 písm. c) vyžadovať informácie získané v súlade s nariadením (EÚ) č. 600/2014 alebo ustanoveniami prijatými pri vykonávaní smernice 2014/65/EÚ a relevantné pre monitorovane ich dodržiavania alebo môžu požadovať akékoľvek ďalšie informácie potrebné pre spoluprácu pri činnostiach dohľadu, kontrolách na mieste alebo vyšetrovaniach uvedených v článku 80 ods. 1 smernice 2014/65/EÚ.
   Článok 5
   Nadobudnutie účinnosti a uplatňovanie
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   Uplatňuje sa od dátumu, ktorý je uvedený v článku 93 ods. 1 druhom pododseku smernice 2014/65/EÚ ako prvý.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 14. júla 2016
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 173, 12.6.2014, s. 349.
   
      (2)  Nariadenie Európskeho parlamentu a Rady (EÚ) č. 1095/2010 z 24. novembra 2010, ktorým sa zriaďuje Európsky orgán dohľadu (Európsky orgán pre cenné papiere a trhy) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/77/ES (Ú. v. EÚ L 331, 15.12.2010, s. 84).
   
      (3)  Smernica Európskeho parlamentu a Rady 2013/36/EÚ z 26. júna 2013 o prístupe k činnosti úverových inštitúcií a prudenciálnom dohľade nad úverovými inštitúciami a investičnými spoločnosťami, o zmene smernice 2002/87/ES a o zrušení smerníc 2006/48/ES a 2006/49/ES (Ú. v. EÚ L 176, 27.6.2013, s. 338).
   
      (4)  Smernica Európskeho parlamentu a Rady 97/9/ES z 3. marca 1997 o systémoch náhrad pre investorov (Ú. v. ES L 84, 26.3.1997, s. 22).
   
      (5)  Nariadenie Európskeho parlamentu a Rady (EÚ) č. 600/2014 z 15. mája 2014 o trhoch s finančnými nástrojmi, ktorým sa mení nariadenie (EÚ) č. 648/2012. (Ú. v. EÚ L 173, 12.6.2014, s. 84).